text:
 25.11.2021
 BG
 Официален вестник на Европейския съюз
 L 420/19
 РЕГЛАМЕНТ ЗА ИЗПЪЛНЕНИЕ (ЕС) 2021/2051 НА КОМИСИЯТА
 от 24 ноември 2021 година
 за разрешаване на употребата на препарат от Bacillus velezensis PTA-6507, Bacillus velezensis NRRL B-50013 и Bacillus velezensis NRRL B-50104 като фуражна добавка за пуйки за угояване (притежател на разрешението: Danisco Animal Nutrition, представлявано от Genencor International B.V.)
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
 като има предвид, че:
 (1)
 В Регламент (ЕО) No 1831/2003 се предвижда разрешителен режим за добавките, предвидени за употреба при храненето на животните, и се посочват основанията и процедурите за предоставянето и подновяването на такова разрешение.
 (2)
 В съответствие с член 7 от Регламент (ЕО) No 1831/2003 беше подадено заявление за разрешаване на препарат от Bacillus velezensis PTA-6507, Bacillus velezensis NRRL B-50013 и Bacillus velezensis NRRL B-50104. Посоченото заявление бе придружено от данните и документите, изисквани съгласно член 7, параграф 3 от Регламент (ЕО) No 1831/2003.
 (3)
 Заявлението се отнася до разрешаването на препарата от Bacillus velezensis PTA-6507, Bacillus velezensis NRRL B-50013 и Bacillus velezensis NRRL B-50104, идентифицирани по-рано като Bacillus amyloliquefaciens PTA-6507, Bacillus amyloliquefaciens NRRL B-50013 и Bacillus amyloliquefaciens NRRL B-50104, като фуражна добавка за пуйки за угояване, която следва да бъде класифицирана в категория „зоотехнически добавки“.
 (4)
 В становището си от 17 март 2021 г. (2) Европейският орган за безопасност на храните („Органът“) заключи, че при предложените условия на употреба във фуражи препаратът от Bacillus velezensis PTA-6507, Bacillus velezensis NRRL B-50013 и Bacillus velezensis NRRL B-50104 не се отразява неблагоприятно върху здравето на животните и здравето на потребителите, нито върху околната среда. Той също така заключи, че този препарат няма дразнещо действие за кожата и очите и не е кожен сенсибилизатор, но поради протеиновия характер на активните агенти следва да се счита за респираторен сенсибилизатор. Поради това Комисията смята, че следва да бъдат взети съответните предпазни мерки, за да се предотврати неблагоприятно въздействие върху здравето на човека, по-специално по отношение на ползвателите на добавката. Органът също така стигна до заключението, че препаратът може да бъде ефикасен като зоотехническа добавка във фуражи. Органът не счита, че са необходими специални изисквания за мониторинг след пускането на пазара. Той също така провери доклада относно методите за анализ на фуражната добавка във фуражите, представен от референтната лаборатория, определена с Регламент (ЕО) No 1831/2003.
 (5)
 При оценката на препарата от Bacillus velezensis PTA-6507, Bacillus velezensis NRRL B-50013 и Bacillus velezensis NRRL B-50104 беше установено, че предвидените в член 5 от Регламент (ЕО) No 1831/2003 условия за издаване на разрешение са изпълнени. Поради това употребата на продукта следва да бъде разрешена съгласно предвиденото в приложението към настоящия регламент.
 (6)
 Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
 ПРИЕ НАСТОЯЩИЯ РЕГЛАМЕНТ:
 Член 1
 Разрешава


text:
се употребата на посочения в приложението препарат, който принадлежи към категорията „зоотехнически добавки“ и към функционалната група „стабилизатори на чревната флора“, като добавка при храненето на животните при спазване на условията, определени в същото приложение.
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 24 ноември 2021 година.
 За Комисията
 Председател
 Ursula VON DER LEYEN
 (1) ОВ L 268, 18.10.2003 г., стр. 29.
 (2) Бюлетин на ЕОБХ, 2021 г. (EFSA Journal 2021); 19(4):6535.
 ПРИЛОЖЕНИЕ
 Идентификационен номер на добавката
 Наименование на притежателя на разрешението
 Добавка
 Състав, химична формула, описание, метод за анализ
 Вид или категория на животните
 Максимална възраст
 Минимално съдържание
 Максимално съдържание
 Други разпоредби
 Срок на валидност на разрешението
 CFU/kg пълноценен фураж със съдържание на влага 12 %
 Категория: „зоотехнически добавки“
 Функционална група: „стабилизатори на чревната флора“
 4b1827i
 Danisco Animal Nutrition, представлявано от Genencor International B.V.
 Bacillus velezensis PTA-6507, Bacillus. velezensis NRRL B-50013 и Bacillus. velezensis NRRL B-50104
 Състав на добавката
 Препарат от Bacillus velezensis PTA-6507, Bacillus. velezensis NRRL B-50013 и Bacillus. velezensis NRRL B-50104 с минимално съдържание на 2,5 x 109 CFU/g добавка (общо) с минимална бактериална концентрация от 8,3 x 108 от всеки щам/g добавка.
 В твърдо състояние
 Пуйки за угояване
 -
 7,5 × 107
 -
 1.
 В упътването за употреба на добавката и премиксите се посочват условията на съхранение и устойчивостта при топлинна обработка.
 2.
 Може да се използва във фуражи, съдържащи следните разрешени за употреба коксидиостатици: лазалоцид А натрий, монензин натрий и диклазурил.
 3.
 С оглед на потенциалните рискове в резултат на употребата на добавката и премиксите операторите в сектора на фуражите трябва да установят оперативни процедури и да предвидят организационни мерки за ползвателите на добавката и премиксите. Когато тези рискове не могат да бъдат отстранени или сведени до минимум чрез споменатите процедури и мерки, добавката и премиксите се използват с лични предпазни средства, включително предпазна дихателна маска.
 15 декември 2031 г.
 Характеристика на активното вещество
 Жизнеспособни спори на Bacillus velezensis PTA-6507, Bacillus. velezensis NRRL B-50013 и Bacillus. velezensis NRRL B-50104
 Метод за анализ
 (1)
 Идентификация и преброяване на Bacillus velezensis PTA-6507, Bacillus. velezensis NRRL B-50013 и Bacillus. velezensis NRRL B-50104 в хранителната добавка, премиксите и фуражите
 —
 Идентификация: Пулсова гел електрофореза (PFGE)
 —
 Преброяване: Метод чрез разстилане след топлинна обработка — EN 15784
 (1) Подробна информация за методите за анализ може да бъде намерена на интернет адреса на референтната лаборатория: https://ec.europa.eu/jrc/en/eurl/feed-additives/evaluation-reports

type: legislation

jurisdiction: EU


text:
 25.1.2013
 BG
 Официален вестник на Европейския съюз
 L 22/7
 РЕГЛАМЕНТ ЗА ИЗПЪЛНЕНИЕ (ЕС) No 66/2013 НА КОМИСИЯТА
 от 24 януари 2013 година
 за установяване на стандартни стойности при внос с цел определяне на входната цена на някои плодове и зеленчуци
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
 като взе предвид Регламент за изпълнение (ЕС) No 543/2011 на Комисията от 7 юни 2011 г. за определяне на подробни правила за прилагането на Регламент (ЕО) No 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
 като има предвид, че:
 (1)
 В изпълнение на резултатите от Уругвайския кръг на многостранните търговски преговори в Регламент за изпълнение (ЕС) No 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.
 (2)
 Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) No 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,
 ПРИЕ НАСТОЯЩИЯ РЕГЛАМЕНТ:
 Член 1
 Стандартните стойности при внос, посочени в член 136 от Регламент за изпълнение (ЕС) No 543/2011, са определени в приложението към настоящия регламент.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави-членки.
 Съставено в Брюксел на 24 януари 2013 година.
 За Комисията, от името на председателя,
 José Manuel SILVA RODRÍGUEZ
 Генерален директор на генерална дирекция „Земеделие и развитие на селските райони“
 (1) ОВ L 299, 16.11.2007 г., стр. 1.
 (2) ОВ L 157, 15.6.2011 г., стр. 1.
 ПРИЛОЖЕНИЕ
 Стандартни стойности при внос за определяне на входната цена на някои плодове и зеленчуци
 (EUR/100 kg)
 Код по КН
 Код на третa държавa (1)
 Стандартна стойност при внос
 0702 00 00
 MA
 64,4
 TN
 68,9
 TR
 120,3
 ZZ
 84,5
 0707 00 05
 EG
 200,0
 JO
 182,1
 MA
 158,2
 TR
 165,1
 ZZ
 176,4
 0709 91 00
 EG
 119,3
 ZZ
 119,3
 0709 93 10
 EG
 105,4
 MA
 89,8
 TR
 144,3
 ZZ
 113,2
 0805 10 20
 EG
 58,0
 MA
 60,3
 TN
 53,4
 TR
 63,9
 ZA
 46,1
 ZZ
 56,3
 0805 20 10
 MA
 92,5
 ZZ
 92,5
 0805 20 30, 0805 20 50, 0805 20 70, 0805 20 90
 IL
 95,5
 KR
 138,1
 MA
 158,2
 TR
 81,9
 ZZ
 118,4
 0805 50 10
 EG
 87,0
 TR
 72,4
 ZZ
 79,7
 0808 10 80
 CN
 102,2
 MK
 38,5
 US
 145,5
 ZZ
 95,4
 0808 30 90
 CN
 51,8
 US
 132,9
 ZZ
 92,4
 (1) Номенклатура на държавите, определена с Регламент


text:
 10.10.2012
 BG
 Официален вестник на Европейския съюз
 L 275/25
 РЕГЛАМЕНТ ЗА ИЗПЪЛНЕНИЕ (ЕС) No 926/2012 НА КОМИСИЯТА
 от 9 октомври 2012 година
 за установяване на стандартни стойности при внос с цел определяне на входната цена на някои плодове и зеленчуци
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
 като взе предвид Регламент за изпълнение (ЕС) No 543/2011 на Комисията от 7 юни 2011 г. за определяне на подробни правила за прилагането на Регламент (ЕО) No 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
 като има предвид, че:
 (1)
 В изпълнение на резултатите от Уругвайския кръг на многостранните търговски преговори в Регламент за изпълнение (ЕС) No 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.
 (2)
 Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) No 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,
 ПРИЕ НАСТОЯЩИЯ РЕГЛАМЕНТ:
 Член 1
 Стандартните стойности при внос, посочени в член 136 от Регламент за изпълнение (ЕС) No 543/2011, са определени в приложението към настоящия регламент.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави-членки.
 Съставено в Брюксел на 9 октомври 2012 година.
 За Комисията, от името на председателя,
 José Manuel SILVA RODRÍGUEZ
 Генерален директор на генерална дирекция „Земеделие и развитие на селските райони“
 (1) ОВ L 299, 16.11.2007 г., стр. 1.
 (2) ОВ L 157, 15.6.2011 г., стр. 1.
 ПРИЛОЖЕНИЕ
 Стандартни стойности при внос за определяне на входната цена на някои плодове и зеленчуци
 (EUR/100 kg)
 Код по КН
 Код на третa държавa (1)
 Стандартна стойност при внос
 0702 00 00
 MA
 67,7
 MK
 44,6
 TR
 55,3
 ZZ
 55,9
 0707 00 05
 MK
 22,1
 TR
 119,8
 ZZ
 71,0
 0709 93 10
 TR
 116,7
 ZZ
 116,7
 0805 50 10
 AR
 90,0
 CL
 108,8
 TR
 88,5
 UY
 79,0
 ZA
 98,6
 ZZ
 93,0
 0806 10 10
 BR
 255,0
 MK
 23,1
 TR
 127,3
 ZZ
 135,1
 0808 10 80
 BR
 79,8
 CL
 99,9
 NZ
 124,7
 US
 158,1
 ZA
 107,7
 ZZ
 114,0
 0808 30 90
 CN
 69,0
 TR
 109,3
 ZZ
 89,2
 (1) Номенклатура на държавите, определена с Регламент (ЕО) No 1833/2006 на Комисията (ОВ L 354, 14.12.2006 г., стр. 19). Код „ZZ“ означава „с друг произход“.


text:
 23.2.2018
 BG
 Официален вестник на Европейския съюз
 L 51/5
 РЕГЛАМЕНТ ЗА ИЗПЪЛНЕНИЕ (ЕС) 2018/265 НА КОМИСИЯТА
 от 16 февруари 2018 година
 за одобрение на изменение, което не е несъществено, в спецификацията на наименование, вписано в регистъра на защитените наименования за произход и защитените географски указания („Squacquerone di Romagna“ (ЗНП))
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
 като има предвид, че:
 (1)
 В съответствие с член 53, параграф 1, първа алинея от Регламент (ЕС) No 1151/2012 Комисията разгледа заявлението на Италия за одобрение на изменение в спецификацията на защитеното наименование за произход „Squacquerone di Romagna“, регистрирано по силата на Регламент (ЕС) No 679/2012 на Комисията (2).
 (2)
 Тъй като въпросното изменение не е несъществено по смисъла на член 53, параграф 2 от Регламент (ЕС) No 1151/2012, в съответствие с член 50, параграф 2, буква а) от същия регламент Комисията публикува заявлението за изменение в Официален вестник на Европейския съюз
 (3).
 (3)
 Тъй като Комисията не получи никакви възражения по член 51 от Регламент (ЕС) Noo1151/2012, изменението в спецификацията следва да бъде одобрено,
 ПРИЕ НАСТОЯЩИЯ РЕГЛАМЕНТ:
 Член 1
 Одобрява се публикуваното в Официален вестник на Европейския съюз изменение в спецификацията на наименованието „Squacquerone di Romagna“ (ЗНП).
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 16 февруари 2018 година.
 За Комисията,
 от името на председателя,
 Phil HOGAN
 Член на Комисията
 (1) ОВ L 343, 14.12.2012 г., стр. 1.
 (2) Регламент за изпълнение (ЕС) No 679/2012 на Комисията от 24 юли 2012 г. за вписване на название в регистъра на защитените наименования за произход и защитените географски указания [Squacquerone di Romagna (ЗНП)] (ОВ L 198, 25.7.2012 г., стр. 6).
 (3) ОВ C 368, 28.10.2017 г., стр. 16.


text:
 РЕГЛАМЕНТ ЗА ИЗПЪЛНЕНИЕ (ЕС) .../... НА КОМИСИЯТА
 от 20.11.2020 година
 за определяне на разпоредбите, необходими за изпълнението на процедурата по подновяване на активните вещества в съответствие с Регламент (ЕО) No 1107/2009 на Европейския парламент и на Съвета, и за отмяна на Регламент за изпълнение (ЕС) No 844/2012 на Комисията
 (Текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните
 1
 , и по-специално член 39 от него,
 като взе предвид Регламент (ЕО) No 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО
 2
 на Съвета, и по-специално член 19 от него,
 като има предвид, че:
 (1)Член 14, параграф 1 от Регламент (ЕО) No 1107/2009 предвижда, че при подаване на заявлението, одобрението на активно вещество може да бъде подновено, ако се установи, че са изпълнени критериите за одобрение в член 4 от посочения Регламент.
 (2)В Регламент за изпълнение (ЕС) No 844/2012 на Комисията
 3
 се определят разпоредбите, необходими за изпълнението на процедурата по подновяване на одобрението на активни вещества. По-специално, в него се определят правила за различните етапи от процедурата по подновяването от подготовката до подаването на заявлението за подновяване на одобрението на активно вещество („заявлението за подновяване“), неговото съдържание и формат, относно поверителността и публичното оповестяване на заявлението за подновяване и за приемането на регламент за подновяването или неподновяването на одобрението на активни вещества.
 (3)Регламент за изпълнение (ЕС) No 844/2012 е изменян съществено три пъти
 4
 . В него предстои да бъдат направени допълнителни изменения след приемането на Регламент (ЕС) 2019/1381 на Европейския парламент и на Съвета
 5
 .
 (4)Следователно Регламент за изпълнение (ЕС) No 844/2012 следва да бъде отменен и заменен с настоящия регламент за по-голяма яснота.
 (5)Целесъобразно е да се определят нови разпоредби, необходими за прилагането на процедурата по подновяване, по-специално сроковете на различните етапи от процедурата по подновяване.
 (6)С Регламент (ЕС) 2019/1381 бяха изменени, наред с други, Регламенти (ЕО) No 178/2002 и (ЕО) 1107/2009. Тези изменения укрепват прозрачността и устойчивостта на оценката на риска на Съюза във всички области на хранителната верига, в които Европейският орган за безопасност на храните („Органът“) извършва научна оценка на риска.
 (7)С Регламент (ЕС) 2019/1381 са въведени разпоредби, които се отнасят до процедурата по подновяване на активни вещества, предвидена в Регламент (ЕО) No 1107/2009. Те включват, наред с другото, предоставяне на съвети преди подаване на заявлението или уведомлението, относно предвидените изпитвания и проучвания за целите на подновяването, предшествани от специално уведомление от страна на потенциалния заявител и консултации с трети страни, предоставяне на общи съвети преди подаване на заявлението или уведомлението за приложимите правила за заявлението за подновяване и неговото съдържание, задължение за уведомяване, наложено на


text:
стопански субекти, лаборатории и съоръжения за изпитвания, когато проучванията са възложени или проведени от тях в подкрепа на дадено заявление, публично оповестяване на всички научни данни, проучвания и друга информация от Органа в подкрепа на допустимо заявление и консултации с трети страни относно представените научни данни, проучвания и друга информация в подкрепа на допустимото заявление. За да се гарантира правилно прилагане на тези разпоредби в контекста на процедурата по подновяване на одобрението на активни вещества следва да бъдат определени подробни правила.
 (8)Заявлението за подновяване трябва да включва необходимите данни и оценки на риска и да демонстрира защо са необходими нови данни и оценки на риска.
 (9)За да се изпълни изискването, посочено в член 38, параграф 1, буква в) от Регламент (ЕО) No 178/2002, изменен с Регламент (ЕС) 2019/1381, в член 39е , параграф 2 от него се предвижда приемането на стандартни формати на данни, които позволяват подаване, търсене, копиране и отпечатване на документи, като в същото време се гарантира спазването на регулаторните изисквания, залегнали в правото на Съюза. Следователно е необходимо да се приеме стандартен формат на данните.
 (10)Следва да се определят правила от страна на докладващата държава членка относно установяването на допустимостта на заявлението за подновяване.
 (11)Когато всички подадени заявления за подновяване са недопустими, Комисията следва да приеме регламент относно неподновяването на съответното активно вещество, за да се осигури яснота относно статута на активното вещество.
 (12)С Регламент (ЕС) 2019/1381 се въвеждат също допълнителни изисквания, свързани с прозрачността и поверителността, както и определени процедурни изисквания за подаване на искания за поверителност по отношение на подадена от заявител информация. За да се гарантира правилното прилагане на тези изисквания, следва да се определят условията за оценка на исканията за поверителност в контекста на заявленията за подновяване. Тази оценка следва да бъде извършена от Органа в съответствие с Регламент (ЕС) 2019/1381, след като съответното заявление за подновяване бъде прието за допустимо от докладващата държава членка.
 (13)Заявителят, държавите членки, с изключение на докладващата държава членка, и обществеността трябва да получат възможност да представят становища по проекта на доклада за оценка във връзка с подновяването, изготвен от докладващите държави членки и съдокладващата държава членка, или от държавите членки, изпълняващи съвместно функцията на докладчици.
 (14)В съответствие с член 36, параграф 2 от Регламент (ЕО) No 1272/2008 на Европейския парламент и на Съвета
 6
 , активните вещества по смисъла на Регламент (ЕО) No 1107/2009 при обичайни обстоятелства подлежат на хармонизирано класифициране и етикетиране. Поради това е целесъобразно да се определят подробни процедурни правила за внасяне от докладващата държава членка на предложения в Европейската агенция по химикали в съответствие с член 37, параграф 1 от Регламент (ЕО) No 1272/2008 при подновяването на одобрението на активни вещества съгласно член 14 от Регламент (ЕО) No 1107/2009.
 (15)Органът трябва да организира консултации на експерти и да представи заключения, освен в случаите когато Комисията го информира, че заключение не е необходимо.
 (16)Следва да се определят правила по отношение на доклада за подновяването и приемането на регламент за подновяване на одобрението или неподновяване на одобрението на активното вещество.
 (17)Като се има предвид, че


text:
настоящият регламент прилага някои разпоредби на Регламент (ЕС) 2019/1381, който се прилага от 27 март 2021 г., настоящият регламент следва да се прилага от същата дата. Тъй като заявленията за подновяване съгласно настоящия регламент трябва да се подават най-малко три години преди изтичането на срока на одобрение на дадено активно вещество, настоящият регламент следва да се прилага по отношение на подновяването на одобрението на активни вещества, за които срокът на одобрение приключва на или след 27 март 2024 г., дори ако заявление за подновяване вече е било подадено в съответствие с Регламент за изпълнение (ЕС) No 844/2012.
 (18)Следва да се предвидят преходни мерки за активните вещества, за които периодът на одобрение приключва преди 27 март 2024 г., за да се гарантира, че процедурата по подновяването за тези вещества може да продължи. Регламент за изпълнение (ЕС) No 844/2012 следва да продължи да се прилага за активни вещества, чийто период на одобрение към датата на прилагане на настоящия регламент изтича преди 27 март 2024 г. или за които регламент, приет в съответствие с член 17 от Регламент (ЕО) No 1107/2009 на или след 27 март 2021 г., удължава срока на одобрение до 27 март 2024 г. или до по-късна дата.
 (19)Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
 ПРИЕ НАСТОЯЩИЯ РЕГЛАМЕНТ:
 ГЛАВA 1
 ПРЕДМЕТ И ПРИЛОЖНО ПОЛЕ
 Член 1
 Предмет
 Настоящият регламент установява правила относно процедурата по подновяване на одобрението на активни вещества по смисъла на Регламент (ЕО) No 1107/2009.
 Член 2
 Приложно поле
 Настоящият регламент се прилага за подновяване на одобрението на активни вещества, чийто период на одобрение приключва на или след 27 март 2024 г.
 Той обаче не се прилага за подновяването на одобрението на активните вещества, за които регламент, приет в съответствие с член 17 от Регламент (ЕО) No 1107/2009 на или след 27 март 2021 г., удължава срока на одобрение до 27 март 2024 г. или до по-късна дата.
 ГЛАВА 2
 УВЕДОМЛЕНИЕ И СЪВЕТИ ПРЕДИ ПОДАВАНЕТО НА ЗАЯВЛЕНИЕТО ЗА ПОДНОВЯВАНЕ
 Член 3
 Уведомление за планирани проучвания и съвети за предвидени проучвания.
 1.Уведомления за проучвания, планирани да бъдат проведени в подкрепа на бъдещо заявление за подновяване в съответствие с член 32в, параграф 1 от Регламент (ЕО) No 178/2002, се подават достатъчно дълго преди датата за подаване на заявлението за подновяване в съответствие с член 5, параграф 1 на настоящия регламент, за да може да се проведат обществени консултации и да се предоставят изчерпателни становища от Органа и необходимите проучвания в подкрепа на бъдещо заявление за подновяване, да се проведат по своевременен и подходящ начин.
 2.Съветите от Органа преди подаването на заявление или уведомление съгласно член 32в, параграф 1 от Регламент (ЕО) No 178/2002 се предоставят с участието на докладващата държава членка и съдокладващата държава членка , като се вземат предвид съществуващите опит и знания, свързани с активното вещество, включително когато е уместно — наличните проучвания от предишни процедури по одобрение или подновяване на одобрението.
 Член 4
 Общи съвети преди подаването на заявление или уведомление
 1.Потенциалният заявител може да


text:
поиска от служителите на Органа общи съвети преди подаването на заявлението по всяко време преди подаването на заявлението за подновяване. Органът информира докладващата държава членка за искането и заедно решават дали се изисква съдокладващата държава членка да участва в предоставянето на общи съвети преди подаване на заявлението или уведомлението.
 2.Когато няколко потенциални заявители поискат общи съвети преди подаване на заявлението, Органът предлага те да подадат съвместно заявление за подновяване, като за целта разкрият помежду си своите данни за контакт.
 ГЛАВА 3
 ПОДАВАНЕ И ДОПУСТИМОСТ НА ЗАЯВЛЕНИЕТО ЗА ПОДНОВЯВАНЕ
 Член 5
 Подаване на заявлението за подновяване
 1.Заявление за подновяване се подава по електронен път чрез централна система за подаване, използвайки формата, определен в член 7, от производителя на активното вещество не по-късно от три години преди изтичането на одобрението.
 Докладващата държава членка, както е посочено във втората колона на приложението към Регламент за изпълнение (ЕС) No 686/2012 на Комисията,
 7
 или всяка от държавите членки в група държави членки, действащи съвместно като докладваща държава членка , както е посочено в четвъртата колона на това приложение, съдокладващата държава членка, както е посочено в третата колона на това приложение, останалите държави членки, Органът и Комисията се информират чрез централната система за подаване на заявления, посочена в член 7.
 Когато група държави членки изпълняват съвместно ролята на докладваща държава членка , както е посочено в четвъртата колона на таблиците в част Б и част В на приложението към Регламент за изпълнение (ЕС) No 686/2012, съдокладваща държава членка не се определя. В този случай всички позовавания на „докладваща държава членка“ в настоящия регламент се считат за позовавания на „групата държави членки, действащи съвместно като докладваща държава членка“.
 Преди изтичането на срока за подаване на заявлението за подновяване, държавите членки, действащи съвместно като докладваща държава членка, се договарят за разпределението на всички задачи и на работното натоварване.
 Държавите членки, които са част от групата държави членки, действащи съвместно като докладваща държава членка, се стремят да постигнат консенсус по време на оценяването.
 2.Съвместно заявление за подновяване може да бъде подадено от асоциация на производители, определена от производителите.
 Когато повече от един заявители искат подновяване на одобрението за едно и също активно вещество, тези заявители предприемат всички оправдани за целта стъпки с оглед съвместното представяне на своите досиета. Когато в противоречие с препоръките на Органа, посочени в член 4, такива досиета не бъдат представени съвместно от всички заинтересовани заявители, причините за това се излагат в досиетата.
 Член 6
 Съдържание на заявлението за подновяване
 1.Заявлението за подновяване трябва да включва досие за подновяване във формата, посочен в член 7.
 2.Досието за подновяване включва следното:
 а)името и адреса на заявителя, отговарящ за заявлението за подновяване и за задълженията съгласно настоящия регламент;
 б)когато към заявителя се присъединят един или повече други заявители , името и адреса на този или тези заявители и ако е приложимо — името на асоциацията на производителите, посочени в член 5, параграф 2;
 в)информация за един или повече представителни видове употреба върху широко разпространена култура във всяка зона на най-малко един продукт за растителна защита, съдържащ активното


text:
вещество, която показва, че са изпълнени критериите за одобрение, предвидени в член 4 на Регламент (ЕО) No 1107/2009;
 г)данните и оценките на риска, които са необходими:
 i) за да се отразят промените в правните изисквания, които са настъпили след одобряването или последното подновяване на одобрението на съответното активно вещество;
 ii) за да се отразят промените в научните и техническите познания, настъпили след одобрението на последното подновяване на одобрението на съответното активно вещество;
 iii) за да се отразят промените при представителните видове употреба; или
 iv) поради това, че заявлението е подадено за подновяване с изменение.
 д)за всяко от изискванията за данни за активното вещество, както е посочено в Регламент (ЕС) No 283/2013 на Комисията
 8
 , пълният текст на всеки доклад по изпитване или проучване и негови резюмета, включително тези, които са били част от досието за одобрение или последващи досиета за подновяване;
 е)за всяко от изискванията за данни за продукта за растителна защита, както е посочено в Регламент (ЕС) No 284/2013 на Комисията
 9
 , пълният текст на всеки доклад по изпитване или проучване и негови резюмета, включително тези, когато е уместно, които са били част от досието за одобрение или последващи досиета за подновяване;
 ж)когато е приложимо, документирано доказателство, както е посочено в член 4, параграф 7 от Регламент (ЕО) No 1107/2009;
 з)за всяко изпитване или изследване върху гръбначни животни — описание на мерките, предприети за избягване на изпитването върху гръбначни животни;
 и)когато е приложимо, копие от заявление за максимално допустими граници на остатъчни вещества по член 7 от Регламент (ЕО) No 396/2005 на Европейския парламент и на Съвета
 10
 ;
 й)предложение за класифициране, ако се смята, че веществото трябва да се класифицира или прекласифицира в съответствие с Регламент (ЕО) No 1272/2008;
 к)контролен лист, свидетелстващ, че досието за подновяване е пълно, с оглед на видовете употреба, за които е подадено заявление и в който се посочва кои са новите данни;
 л)резюметата и резултатите от общодостъпната рецензирана научна литература, посочена в член 8, параграф 5 от Регламент (ЕО) No 1107/2009;
 м)оценка, в съответствие с текущите научно-технически познания на цялата представена информация, включително където е уместно — повторна оценка на проучванията и информацията, които са били част от досието за одобрение или от последващи досиета за подновяване;
 н)разглеждане и предложение за всякакви необходими и подходящи мерки за намаляване на риска;
 о)цялата относима информация, свързана с уведомяването за проучванията в съответствие с член 32б от Регламент (ЕО) No 178/2002.
 Информацията, посочена в първа алинея, буква о), трябва да бъде ясно различима.
 Досието за подновяване не съдържа доклади за изпитвания и проучвания, включващи преднамерено прилагане на активното вещество или на съдържащия го продукт за растителна защита при хора.
 3.Заявителите полагат всички усилия да получат достъп и да предоставят проучванията, които са част от досието за одобрение или последващите досиета за подновяване, съгласно изискванията на параграф 2, букви д) и е).
 Държавата членка, изпълнявала функцията на докладваща държава за предишното одобрение и/или последващо подновяване на досиетата, или Органът се стремят да направят достъпни такива проучвания, при които заявителят предоставя доказателства, че опитите му да


text:
получи достъп от собственика на проучването са били неуспешни.
 4.Ако информацията, предоставена в съответствие с параграф 2, буква в), не обхваща всички зони или не се отнася до широко отглеждана култура, следва да се представи съответната обосновка.
 5.Видовете употреба, посочени в параграф 2, буква в), включват видовете употреба, оценени във връзка с одобрението или последващите подновявания, когато е уместно. Поне един от продуктите за растителна защита, посочени в параграф 2, буква в), не съдържа друго активно вещество, когато подобен продукт съществува за представителна употреба.
 6.В отделен списък заявителят идентифицира и изброява новите данни, които представя, включително всякакви нови проучвания, включващи гръбначни животни. Той трябва да покаже, че новите данни са необходими в съответствие с член 15, параграф 2, първа алинея от Регламент (ЕО) No 1107/2009 и когато е приложимо, се позовава на съветите, получени по време на етапа преди подаването на заявлението или уведомлението в съответствие с членове 32а и 32в от Регламент (ЕО) No 178/2002.
 7.Когато изисква определена информация да бъде считана за поверителна в съответствие с член 63, параграфи 1, 2 и 2а от Регламент (ЕО) No 1107/2009, заявителят идентифицира поверителната и неповерителната версия на подадената информация.
 8.Заявителят може да представи евентуални искания за защита на данните по реда на член 59 от Регламент (ЕО) No 1107/2009.
 Член 7
 Формат и софтуерен пакет за подаване на заявлението за подновяване
 1.Органът създава и предоставя достъп до централна система за подаване онлайн. Органът гарантира, че централната система за подаване улеснява проверката за допустимост, извършвана от държавите членки в съответствие с член 8.
 2.С настоящото се приемат стандартните формати за данни, предложени от Органа като част от софтуерния пакет IUCLID съгласно член 39е от Регламент (ЕО) No 178/2002.
 3.Заявлението за подновяване се подава чрез централната система за подаване, използвайки софтуерния пакет IUCLID .
 4.Когато заявителят иска определена информация да бъде считана за поверителна в съответствие с член 63, параграфи 1, 2 и 2а от Регламент (ЕО) No 1107/2009, той посочва същата тази информация като използва съответната функционалност на IUCLID.
 Органът оценява подобно искане само ако заявлението бъде счетено за допустимо в съответствие с член 8 от настоящия регламент .
 Член 8
 Допустимост на заявлението за подновяване
 1.Докладващата държава членка приема, че заявлението за подновяване е допустимо, ако са изпълнени всички посочени по-долу условия:
 а)заявлението за подновяване е подадено в предвидения в член 5, параграф 1 срок в съответствие с формата, и използвайки софтуера, предвиден в член 7;
 б)заявлението за подновяване съдържа всички елементи, предвидени в член 6;
 в)заявлението за подновяване съдържа изцяло всички проучвания, които са били предварително съобщени в съответствие с член 32б от Регламент (ЕО) No 178/2002 без допълнителни такива, освен тези, съдържащи се в досието за одобрение или в последващите досиета за подновяване, или проведените преди прилагането на задължението съгласно член 32б от Регламент (ЕО) No 178/2002, освен ако не е предоставена валидна обосновка;
 г)заплатена е съответната такса.
 2.Докладващата държава членка информира в срок от един месец от датата, предвидена в член 5, параграф 1, заявителя, съдокладващата държава членка, Комисията и Органа относно датата на получаване на заявлението


text:
за подновяване и допустимостта му.
 3.Когато заявлението за подновяване е подадено в съответствие с параграф 1, буква а), но липсват дин или повече елементи, предвидени в параграф 1, букви б) или г), докладващата държава членка информира заявителя в срок от един месец от датата на получаване на заявлението за подновяване кои елементи липсват и определя срок от 14 дни за предоставянето на тези елементи чрез централната система за подаване, посочена в член 7. След изтичането на този срок докладващата държава членка предприема своевременно действия в съответствие с параграф 4 или параграф 5.
 4.Когато заявлението за подновяване не отговаря на изискванията на параграф 1, буква в), докладващата държава членка, съвместно с Органа, в рамките на един месец от датата на получаване на заявлението за подновяване, информира своевременно заявителя и определя срок от 14 дни за предоставяне на валидна обосновка за това неспазване. След изтичане на този срок и когато не е предоставена валидна обосновка, заявлението за подновяване се счита за недопустимо и се прилага член 32б, параграф 4 или член 32б, параграф 5 от Регламент (ЕО) No 178/2002. Оценката на допустимостта на повторно подадено заявление за подновяване започва едва след изтичане на шестмесечния срок, посочен в член 32б, параграф 4 или член 32б, параграф 5 от Регламент (ЕО) No 178/2002, след уведомление за съответните проучвания и/или представяне на проучванията като необходими и при условие, че този момент е не по-късно от три години преди изтичането на одобрението на активното вещество. Ако този момент е по-късно от три години преди изтичането на одобрението на активното вещество, повторно подаденото заявление за подновяване се счита за недопустимо.
 5.Когато заявлението за подновяване не е подадено в срока, посочен в параграф 1, буква а) или когато в края на 14-дневния срок, определен за подаване на липсващите елементи в съответствие с параграфи 3 и 4, заявлението за подновяване все още не съдържа всички елементи, предвидени в член 6, докладващата държава членка незабавно информира заявителя, съдокладващата държава членка, Комисията, другите държави членки и Органа, че заявлението за подновяване е недопустимо и посочва причините за недопустимостта.
 Член 9
 Приемане на регламент за неподновяване
 Когато всички заявления за подновяване, подадени за дадено активно вещество, са недопустими в съответствие с член 8, се приема регламент за неподновяване на одобрението на въпросното активно вещество в съответствие с член 20, параграф 1, буква б) от Регламент (ЕО) No 1107/2009.
 Член 10
 Публичен достъп до информацията в заявлението за подновяване и консултация с трети страни
 Органът предоставя срок от 60 дни от датата на публичното оповестяване на заявлението за подновяване в съответствие с член 38, параграф 1, буква в) от Регламент (ЕО) No 178/2002 за представянето на писмени коментари относно тази информация и дали са налични други подходящи научни данни или проучвания по въпроса, предмет на заявлението за подновяване. Този параграф не се отнася до подаването на допълнителна информация, представена от заявителя по време на процеса на оценка.
 ГЛАВА 4
 ОЦЕНКА, ДОКЛАД ЗА ПОДНОВЯВАНЕ И РЕГЛАМЕНТ
 Член 11
 Оценка от докладващата държава членка и съдокладващата държава членка
 1.Когато заявлението е допустимо в съответствие с


text:
член 8, докладващата държава членка , след консултация със съдокладващата държава членка, най-късно 13 месеца след датата на подаване на заявлението за подновяване в съответствие с член 5, параграф 1, представят на Комисията и на Органа доклад с оценка дали все още може да се очаква активното вещество да отговаря на критериите за одобрение, както е предвидено в член 4 от Регламент (ЕО) 1107/2009 („проектът на доклад за оценка във връзка с подновяването“).
 2.Проектът на доклад за оценка във връзка с подновяването включва следното:
 а)препоръка по отношение на подновяването на одобрението, включително всякакви необходими условия и ограничения;
 б)препоръка дали веществото трябва да се разглежда като „вещество с нисък риск“;
 в)препоръка дали веществото трябва да се разглежда като кандидат за заместване;
 г)предложение за определяне на максимално допустима граница на остатъчни вещества или обосновка, в случай че такова предложение не е от значение;
 д)предложение за класифициране или неговото потвърждение, където е приложимо , или за прекласифициране на активното вещество в съответствие с критериите на Регламент (ЕО) No 1272/2008, както е посочено и в съответствие с досието, което трябва да се представи съгласно параграф 9;
 е)заключение относно това кои изследвания, включени в досието за подновяване, са от значение за оценяването;
 ж)препоръка относно частите от доклада, по които трябва да се организира консултация с експерти в съответствие с член 13, параграф 1;
 з)когато е уместно, точките, по които съдокладващата държава членка не е съгласна с оценката на докладващата държава членка, или когато е приложимо — точките, по които не е постигнато съгласие между държавите членки в състава на групата държави членки, изпълняващи съвместно функцията на докладваща държава членка. и
 и)резултатите от обществената консултация, проведена съгласно член 10, и начина, по който са били взети предвид.
 3.Докладващата държава членка извършва независима, обективна и прозрачна оценка в светлината на актуалните научно-технически познания, като използва ръководства, приложими към датата на подаване на заявлението за подновяване. Взема се предвид цялата информация, подадена като част от заявлението за подновяване, включително досиетата, представени за одобрение и последващите подновявания на одобрението. Докладващата държавата членка също така идентифицира и разглежда по целесъобразност мерките за намаляване на риска и взема предвид писмените коментари, получени по време на обществената консултация съгласно член 10. Когато въпреки всички усилия заявителят не е могъл да представи пълния текст и резюме на всеки доклад за изпитване и проучване, които са част от досието за одобрение или последващи досиета за подновяване и са изисквани по член 6, параграф 2, букви д) и е), докладващата държава членка гарантира, че съответните проучвания са оценени и взети предвид при цялостната им оценка.
 4.В оценката си докладващата държава членка установява на първо място дали са изпълнени критериите за одобрение, посочени в точки 3.6.2, 3.6.3, 3.6.4 и 3.7 от приложение II към Регламент (ЕО) No 1107/2009.
 Когато тези критерии не са изпълнени, проектът на доклада за оценка във връзка с подновяването се ограничава до частите от оценката, които им съответстват, освен ако не се прилага член 4, параграф 7 от Регламент (ЕО) No 1107/2009.
 5.Когато докладващата държава членка се нуждае от допълнителна информация, тя


text:
определя срок, в който заявителят да я предостави. Този срок не води до удължаване на 13-месечния срок, предвиден в параграф 1. Всички искания за поверителност съгласно член 63 от Регламент (ЕО) No 1107/2009 се изпращат до Органа в съответствие с член 6, параграф 7 от настоящия регламент.
 6.Докладващата държава членка може да се консултира с Органа и да поиска допълнителна техническа или научна информация от други държави членки. Подобни консултации и искания не водят до удължаване на 13-месечния срок, предвиден в параграф 1.
 7.Информацията, предоставена от заявителя без да е била изискана, или предоставена след изтичане на срока, определен за подаването ѝ в съответствие с параграф 5 от настоящия член, няма да се взема под внимание, освен ако не е представена в съответствие с член 56 от Регламент (ЕО) No 1107/2009.
 8.Когато представя на Комисията и на Органа проекта на доклада за оценка във връзка с подновяването, докладващата държава членка изисква от заявителя да представи досието по подновяването, актуализирано да включва допълнителната информация, поискана от докладващата държава членка в съответствие с параграф 5 от настоящия член или представена незабавно в съответствие с член 56 от Регламент (ЕО) No 1107/2009 чрез централната система за подаване, посочена в член 7 от настоящия регламент.
 Всички искания за поверителност съгласно член 63 от Регламент (ЕО) No 1107/2009 се изпращат до Органа в съответствие с член 6, параграф 7 от настоящия регламент.
 9.Най-късно в момента на подаването на проекта на доклад за оценка във връзка с подновяването докладващата държава членка внася в Европейската агенция по химикали предложение съгласно член 37, параграф 1 от Регламент (ЕО) No 1272/2008 и в съответствие с изискванията на Агенцията, за да получи становище относно хармонизирано класифициране на активното вещество най-малко за следните класове на опасност:
 а)експлозиви;
 б)остра токсичност;
 в)корозивност/дразнене на кожата;
 г)сериозно увреждане на очите/дразнене на очите;
 д)сенсибилизация на дихателните пътища или кожата;
 е)мутагенност на зародишните клетки;
 ж)канцерогенност;
 з)токсичност за репродукцията;
 и)специфична токсичност за определени органи — еднократна експозиция;
 й)специфична токсичност за определени органи — повтаряща се експозиция;
 к)опасност за водната околна среда.
 Докладващата държава членка надлежно обосновава мнението си, че критериите за класифициране не са изпълнени за един или повече от тези класове на опасност.
 Когато обаче в Агенцията вече е внесено предложение за класифициране на дадено активно вещество, а оценката му е в процес на изготвяне, докладващата държава членка внася допълнително предложение за класифициране, ограничено до всички класове на опасност, изброени в първа алинея, които не са обхванати от внесеното предложение, освен ако не е станала налична нова информация, която не е била част от внесеното досие по отношение на изброените класове на опасност.
 За класовете на опасност, за които вече е издадено становище от Комитета за оценка на риска към Агенцията, създаден съгласно член 76, параграф 1, буква в) от Регламент (ЕО) No 1907/2006, независимо дали това становище е послужило за основа на решение относно вписване за хармонизирано класифициране и етикетиране на дадено вещество в приложение VI към Регламент (ЕО) No 1272/2008, е достатъчно докладващата държава членка надлежно да обоснове в предложението си до Агенцията, че съществуващото


text:
становище, или когато вече е послужило за основа на решение относно включването в приложение VI — съществуващото класифициране, остава валидно по отношение на класовете на опасност, изброени в първата алинея на настоящия параграф. Агенцията може да представи мнението си по отношение на предложението на докладващата държава членка.
 10.Комитетът за оценка на риска се стреми да приеме становището, посочено в член 37, параграф 4 от Регламент (ЕО) No 1272/2008, в срок от 13 месеца от внасянето, упоменато в първата алинея на параграф 9 на този член.
 Член 12
 Становища по проекта на доклад за оценка във връзка с подновяването
 1.Органът проверява дали проектът на доклад за оценка във връзка с подновяването, получен от докладващата държава членка, съдържа цялата необходима информация в съгласувания формат и най-късно три месеца след получаването му го препраща на заявителя и останалите държави членки.
 2.След получаване на проекта на доклада за оценка във връзка с подновяването съгласно параграф 1 от настоящия член, заявителят може в срок от две седмици да подаде искане до Органа определена информация в проекта на доклада за оценка във връзка с подновяването, произтичаща от неговото заявление, да се счита за поверителна съгласно член 63 от Регламент (ЕО) No 1107/2009 и в съответствие с член 6, параграф 7 от настоящия регламент.
 Органът прави проекта на доклада за оценка във връзка с подновяването обществено достъпен, с изключение на информацията, за която искането за поверителност е прието като обосновано.
 3.Органът предоставя 60-дневен срок от датата на предоставяне на достъп на обществеността до проекта на доклада, за представяне на писмени становища. Тези становища се съобщават на Органа, който ги съпоставя и препраща заедно със своите становища на държавите членки докладчици или групата от държави членки, изпълняващи съвместно функцията на докладваща държава членка и когато е уместно — на съдокладващата държава членка. Органът представя на Комисията мнението си дали в светлината на получените становища не е необходимо да продължи процедурата в съответствие с член 13.
 4.Органът представя на обществеността актуализираното досие за подновяване по същото време с предоставянето на проекта за доклад за оценка във връзка с подновяването в съответствие с член 10.
 Член 13
 Заключение на Органа
 1.Органът прави заключение в светлината на съвременните научно-технически познания, като използва ръководства, приложими към датата на подаване на заявлението за подновяване, и в светлината на становището на Комитета за оценка на риска относно това дали може да се очаква активното вещество да отговаря на критериите за одобрение, предвидени в член 4 от Регламент (ЕО) No 1107/2009. Когато е подходящо, Органът организира консултации с експерти, включително експерти от докладващата държава членка и съдокладващата държава членка.
 Органът изготвя заключението, предвидено в първа алинея, в рамките на пет месеца след изтичане на срока, посочен в член 12, параграф 3 от настоящия регламент, или в рамките на две седмици от приемането на становището на Комитета за оценка на риска, посочени в член 37, параграф 4 от Регламент (ЕО) No 1272/2008, ако такова е прието, в зависимост от това кое настъпва по-късно.
 По целесъобразност Органът разглежда в своя проект на заключение възможностите за намаляване на


text:
риска, посочени в проекта на доклада за оценка във връзка с подновяването или по време на партньорската оценка.
 Комисията може незабавно да уведоми Органа, че след изтичането на срока, посочен в член 12, параграф 3, заключение не е необходимо.
 2.Когато Органът прецени, че е необходима допълнителна информация от заявителя, съгласувано с докладващата държава членка той определя срок не по-дълъг от един месец, в който заявителят да предостави въпросната информация на държавите членки, Комисията и Органа. В 60-дневен срок от получаването на допълнителната информация докладващата държава членка извършва оценка на получената информация и изпраща тази оценка на Органа.
 Когато се прилага първата алинея, посоченият в параграф 1 срок се удължава с двата периода, посочени в тази алинея.
 3.Органът може да поиска от Комисията да се консултира с референтна лаборатория на Европейския съюз, определена съгласно Регламент (ЕС) No 2017/625 на Европейския парламент и на Съвета
 11
 , за да се провери дали предлаганият от заявителя аналитичен метод за определяне на остатъчните вещества е задоволителен и дали отговаря на изискванията, предвидени в член 29, параграф 1, буква ж) от Регламент (ЕО) No 1107/2009. Заявителят предоставя проби и аналитични стандарти, ако бъдат поискани от референтната лаборатория на Европейския съюз.
 4.Органът съобщава проекта на заключението на заявителя, държавите членки и Комисията и дава на заявителя възможност за предоставяне на коментари в срок от две седмици.
 Когато в проекта си за заключение Органът открои критични проблеми и/или критични пропуски в данните — такива, че да се очаква, че няма представителна употреба на поне един продукт за растителна защита, съдържащ активното вещество, за който биха били изпълнени критериите за одобрение, предвидени в член 4 от Регламент (ЕО) No 1107/2009, и за които заявителят не е могъл да знае по време на подаването на заявлението и е нямал възможност да реши след искането за допълнителна информация съгласно член 13, параграф 2, заявителят може също да предостави допълнителна информация по тези въпроси на държавите членки, Комисията и Органа в двуседмичен срок.
 Коментарите и новата информация се разглеждат от Органа в сътрудничество с докладващата държава членка и съдокладващата държава членка. Органът трябва да завърши заключението в рамките на 75 дни след изтичане на двуседмичния срок, посочен в първата алинея.
 В случаите, когато Органът е изготвил заключението преди изтичането на петмесечния срок, посочен в първия параграф на настоящия член, оставащото време може да се добави към 75-те дни, споменати в предходната алинея.
 5.Органът изпраща окончателното си заключение на заявителя, държавите членки и Комисията.
 6.След като предостави на заявителя срок от две седмици да подаде искане в съответствие с член 63 от Регламент (ЕО) No 1107/2009 определена информация от заключението да бъде третирана като поверителна и в съответствие с член 6, параграф 7 от този регламент, Органът предоставя на обществеността достъп до заключението си, с изключение на всяка информация, по отношение на която Органът е предоставил поверителност.
 7.Информация, предоставена от заявителя без да е била поискана, или предоставена след изтичане на определения срок за нейното подаване в съответствие с параграф 2, първа алинея или параграф 4, втора алинея от настоящия член, не


text:
се взема под внимание, освен ако не е предоставена в съответствие с член 56 от Регламент (ЕО) No 1107/2009.
 Член 14
 Доклад за подновяване и регламент за подновяване
 1.Комисията представя на Комитета, посочен в член 79, параграф 1 от Регламент (ЕО) No 1107/2009, проект на доклад за подновяване и проект на регламент в шестмесечен срок от датата на получаване на заключението на Органа, или в случаите, когато няма такова заключение на Органа, от края на срока, посочен в член 12, параграф 3 от настоящия регламент.
 Проектът на доклада за подновяване и проектът на регламент вземат предвид проекта за доклад за оценка във връзка с подновяването, становищата, посочени в член 12, параграф 3 от настоящия регламент и заключението на Органа, ако е представено такова, както и становището на Комитета за оценка на риска, посочено в член 37, параграф 4 от Регламент (ЕО) No 1272/2008, ако има такова.
 Заявителят получава възможност да представи своите становища върху проекта на доклада във връзка с подновяването в 14-дневен срок.
 2.Въз основа на доклада във връзка с подновяването и като се вземат предвид становищата, представени от заявителя в рамките на срока, посочен в третата алинея, параграф 1 от настоящия член, както и други основателни за разглеждания въпрос фактори и принципа на предпазните мерки, когато условията съгласно член 7, параграф 1 от Регламент (ЕО) No 178/2002 са от значение, Комисията приема регламент в съответствие с член 20, параграф 1 от Регламент (ЕО) No 1107/2009.
 ГЛАВА 5
 ЗАМЕСТВАНЕ НА ЗАЯВИТЕЛЯ, ТАКСИ И ТАРИФИ
 Член 15
 Заместване на заявителя
 Заявителят може да бъде заместен от друг производител при зачитане на всичките му права и задължения, произтичащи от настоящия регламент, като се уведоми докладващата държава членка чрез съвместна декларация изготвена от двамата. В този случай двамата едновременно уведомяват за заместването съдокладващата държава членка, Комисията, останалите държави членки, Органа, и всички други заявители, подали заявление във връзка с подновяването за същото активно вещество.
 Член 16
 Такси и тарифи
 1.Държавите членки могат да изискват плащането на такси и тарифи в съответствие с член 74 от Регламент (ЕО) No 1107/2009, за възстановяване на разходите, свързани с извършена от тях дейност в приложното поле на настоящия регламент.
 2.В случай на едновременно подадени заявления във връзка с подновяването за повече от едно активно вещество, за които поне част от оценката на риска може да се счита за приложима към всички заявления за подновяване на активното вещество, таксите са пропорционални и се прилагат, като се има предвид, че може да се извърши обща оценка на риска.
 Първата алинея се прилага по-специално за такива едновременно подадени заявления за подновяване, отнасящи се до щамове на микроорганизми с генетично, биологично и/или екологично сходство, или за феромони със сходни химични структури, действащи върху същата таксономична група на целевите организми.
 ГЛАВА 6
 ЗАКЛЮЧИТЕЛНИ РАЗПОРЕДБИ
 Член 17
 Отмяна
 Регламент за изпълнение (ЕС) No 844/2012 се отменя.
 Въпреки това, той продължава да се прилага за процедурата по подновяване на одобрението на активните вещества:
 (1)чийто срок на одобрение приключва преди 27 март 2024 г.;
 (2)за които с регламент, приет в съответствие с член 17


text:
от Регламент (ЕО) No 1107/2009 на или след 27 март 2021 г., срокът на одобрението се удължава до 27 март 2024 г. или до по-късна дата.
 Член 18
 Влизане в сила и прилагане
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Той се прилага от 27 март 2021 г.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 20.11.2020 година.
 За Комисията
 Председател
 Ursula VON DER LEYEN
 (1)
 ОВ L 31, 1.2.2002 г., стр. 1.
 (2)
 ОВ L 309, 24.11.2009 г., стр. 1.
 (3)
 Регламент за изпълнение (ЕС) No 844/2012 на Комисията от 18 септември 2012 г. за определяне на разпоредбите, необходими за изпълнението на процедурата по подновяване по отношение на активни вещества в съответствие с Регламент (ЕО) No 1107/2009 на Европейския парламент и на Съвета относно пускането на пазара на продукти за растителна защита (ОВ L 252, 19.9.2012 г., стр. 26).
 (4)
 Регламент за изпълнение (ЕС) 2018/1659 на Комисията от 7 ноември 2018 година за изменение на Регламент за изпълнение (ЕС) No 844/2012 с оглед на научните критерии за определяне на свойствата, нарушаващи функциите на ендокринната система, въведени с Регламент (ЕС) 2018/605 (ОВ L 278, 8.11.2018 г., стр. 3); Регламент за изпълнение (ЕС) 2019/724 на Комисията от 10 май 2019 г. за изменение на Регламент за изпълнение (ЕС) No 686/2012 по отношение на определянето на държавите членки докладчици и държавите членки съдокладчици за активните вещества глифосат, ламбда-цихалотрин, имазамокс и пендиметалин и за изменение на Регламент за изпълнение (ЕС) No 844/2012 по отношение на възможността група държави членки да изпълняват съвместно ролята на държава членка докладчик (OВ L 124, 13.5.2019 г., стр. 32) и Регламент за изпълнение (ЕС) 2020/103 на Комисията от 17 януари 2020 г. за изменение на Регламент за изпълнение (ЕС) No 844/2012 по отношение на хармонизираната класификация на активни вещества (ОВ L 19, 24.1.2020 г., стр. 1).
 (5)
 Регламент (ЕС) 2019/1381 на Европейския парламент и на Съвета от 20 юни 2019 г. относно прозрачността и устойчивостта на оценката на ЕС на риска в хранителната верига и за изменение на регламенти (ЕО) No 178/2002, (ЕО) No 1829/2003, (ЕО) No 1831/2003, (ЕО) No 2065/2003, (ЕО) No 1935/2004, (ЕО) No 1331/2008, (ЕО) No 1107/2009, (ЕС) 2015/2283 и Директива 2001/18/ЕО (ОВ L 231, 6.9.2019 г., стр. 1)
 (6)
 Регламент (ЕО) No 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси за изменение и за отмяна на Директиви 67/548/ЕИО и 1999/45/ЕО и за изменение на Регламент (ЕО) No 1907/2006 (ОВ L 353, 31.12.2008 г., стр. 1).
 (7)
 Регламент за изпълнение (ЕС) No 686/2012 на Комисията от 26 юли 2012 г. за възлагане на държавите членки на извършването на оценка на активните вещества за целите на процедурата по подновяване (ОВ L 200, 27.7.2012 г., стр. 5).
 (8)
 Регламент (ЕС) No 283/2013 на Комисията от 1 март 2013 г. за определяне на изискванията за данни за активни вещества в съответствие с


text:
Регламент (ЕО) No 1107/2009 на Европейския парламент и на Съвета относно пускането на пазара на продукти за растителна защита (ОВ L 93, 3.4.2013 г., стр. 1).
 (9)
 Регламент (ЕС) No 284/2013 на Комисията от 1 март 2013 г. за установяване на изискванията за данни за продукти за растителна защита в съответствие с Регламент (ЕО) No 1107/2009 на Европейския парламент и на Съвета относно пускането на пазара на продукти за растителна защита (ОВ L 93, 3.4.2013 г., стр. 85).
 (10)
 Регламент (ЕО) No 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във или върху храни и фуражи от растителен и животински произход и за изменение на Директива 91/414/ЕИО на Съвета (ОВ L 70, 16.3.2005 г., стр. 1).
 (11)
 Регламент (EС) 2017/625 на Европейския парламент и на Съвета от 15 март 2017 година относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) No 999/2001, (EО) No 396/2005, (EО) No 1069/2009, (EО) No 1107/2009, (EС) No 1151/2012, (ЕС) No 652/2014, (EС) 2016/429 и (EС) 2016/2031 на Европейския парламент и на Съвета, регламенти (EО) No 1/2005 и (EО) No 1099/2009 на Съвета и директиви 98/58/EО, 1999/74/EО, 2007/43/EО, 2008/119/EО и 2008/120/EО на Съвета, и за отмяна на регламенти (EО) No 854/2004 и (EО) No 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/EО, 96/93/EО и 97/78/EО на Съвета и Решение 92/438/EИО на Съвета (ОВ L 95, 7.4.2017 г., стр. 1).


text:
 17.12.2014
 BG
 Официален вестник на Европейския съюз
 L 360/20
 РЕГЛАМЕНТ ЗА ИЗПЪЛНЕНИЕ (ЕС) No 1339/2014 НА КОМИСИЯТА
 от 16 декември 2014 година
 за установяване на стандартни стойности при внос с цел определяне на входната цена на някои плодове и зеленчуци
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) No 922/72, (ЕИО) No 234/79, (ЕО) No 1037/2001 и (ЕО) No 1234/2007 (1),
 като взе предвид Регламент за изпълнение (ЕС) No 543/2011 на Комисията от 7 юни 2011 г. за определяне на подробни правила за прилагането на Регламент (ЕО) No 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
 като има предвид, че:
 (1)
 В изпълнение на резултатите от Уругвайския кръг на многостранните търговски преговори в Регламент за изпълнение (ЕС) No 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.
 (2)
 Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) No 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,
 ПРИЕ НАСТОЯЩИЯ РЕГЛАМЕНТ:
 Член 1
 Стандартните стойности при внос, посочени в член 136 от Регламент за изпълнение (ЕС) No 543/2011, са определени в приложението към настоящия регламент.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 16 декември 2014 година.
 За Комисията,
 от името на председателя,
 Jerzy PLEWA
 Генерален директор на генерална дирекция „Земеделие и развитие на селските райони“
 (1) ОВ L 347, 20.12.2013 г., стр. 671.
 (2) ОВ L 157, 15.6.2011 г., стр. 1.
 ПРИЛОЖЕНИЕ
 Стандартни стойности при внос за определяне на входната цена на някои плодове и зеленчуци
 (EUR/100 kg)
 Код по КН
 Код на третa държавa (1)
 Стандартна стойност при внос
 0702 00 00
 AL
 55,8
 IL
 97,8
 MA
 87,7
 TN
 139,2
 TR
 110,2
 ZZ
 98,1
 0707 00 05
 EG
 191,6
 TR
 142,8
 ZZ
 167,2
 0709 93 10
 MA
 80,9
 TR
 134,6
 ZZ
 107,8
 0805 10 20
 AR
 35,3
 MA
 68,6
 TR
 59,8
 UY
 32,9
 ZA
 47,2
 ZW
 33,9
 ZZ
 46,3
 0805 20 10
 MA
 64,8
 ZZ
 64,8
 0805 20 30, 0805 20 50, 0805 20 70, 0805 20 90
 IL
 95,0
 MA
 75,3
 TR
 76,8
 ZZ
 82,4
 0805 50 10
 TR
 77,1
 ZZ
 77,1
 0808 10 80
 BR
 53,5
 CL
 80,2
 NZ
 90,6
 US
 94,0
 ZA
 143,5
 ZZ
 92,4
 0808 30 90
 CN
 98,5
 TR
 174,9
 US
 173,2
 ZZ
 148,9
 (1) Номенклатура на


text: държавите, определена с Регламент (ЕО) No 1106/2012 на Комисията от 27 ноември 2012 година за прилагане на Регламент (ЕО) No 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите текст от значение за ЕИП (ОВ L 328, 28.11.2012 г., стр. 7). Код „ZZ“ означава „с друг произход“.


text:
 12.9.2014
 BG
 Официален вестник на Европейския съюз
 L 271/16
 РЕГЛАМЕНТ ЗА ИЗПЪЛНЕНИЕ (ЕС) No 964/2014 НА КОМИСИЯТА
 от 11 септември 2014 година
 за определяне на правила за прилагането на Регламент (ЕС) No 1303/2013 на Европейския парламент и на Съвета по отношение на стандартните условия за финансовите инструменти
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) No 1083/2006 на Съвета (1), и по-специално член 38, параграф 3, втора алинея от него,
 като има предвид, че:
 (1)
 За да се улесни използването на финансовите инструменти, създадени на национално, регионално, транснационално или трансгранично ниво, управлявани от или на отговорността на управляващия орган в съответствие с член 38, параграф 3, буква а) от Регламент (ЕС) No 1303/2013, следва да се установят правила за стандартните условия за някои финансови инструменти. С помощта на тези стандартни условия тези инструменти ще бъдат готови за използване — така наречените „стандартизирани“ финансови инструменти.
 (2)
 За да се улесни използването на финансовите инструменти, стандартните условия трябва да гарантират спазването на правилата за държавна помощ и да улесняват предоставянето на финансова подкрепа от Съюза на крайните получатели чрез комбинация от финансови инструменти и безвъзмездни средства.
 (3)
 Стандартните условия не следва да позволяват на субекта, предоставящ финансирането, като например публичен или частен инвеститор или кредитор, ръководителя на финансовия инструмент или крайния получател да получават държавна помощ, която е несъвместима с вътрешния пазар. Стандартните условия следва да вземат под внимание съответните регламенти за помощта de minimis, като например Регламент (ЕС) No 1407/2013 на Комисията (2) и Регламент (ЕС) No 1408/2013 на Комисията (3), Регламент (ЕС) No 651/2014 на Комисията (4), Регламент (ЕС) No 702/2014 на Комисията (5), Насоките относно държавните помощи за насърчаване на инвестициите в рисково финансиране (6) и Насоките за държавната помощ в секторите на селското и горското стопанство и в селските райони за периода 2014—2020 г. (7)
 (4)
 Като се има предвид, че правилата за държавната помощ не се прилагат за селскостопански дейности, подкрепяни по линия на Европейския земеделски фонд за развитие на селските райони, спазването на стандартните условия следва да бъде доброволно. По отношение на останалите дейности, подкрепяни по линия на Европейския земеделски фонд за развитие на селските райони, се прилагат общите правила за държавна помощ и по тази причина стандартните условия следва да бъдат задължителни.
 (5)
 Възможно е предприятията в сектора на рибарството, по-специално малките и средните предприятия („МСП“), да могат да се ползват от финансовите инструменти, финансирани със средства от европейските структурни и инвестиционни фондове. Когато такава помощ се финансира от европейски структурен и инвестиционен фонд, различен от Европейския фонд за морско


text:
дело и рибарство, общата сума на помощта, предоставена чрез финансовите инструменти на всички предприятия в сектора на рибарството и аквакултурите за период от три години, следва да бъде под тавана за годишния оборот от риболов, аквакултури и преработка по държави членки, определен в Регламент (ЕС) No 717/2014 на Комисията (8). Освен това следва да бъдат взети предвид Регламент (ЕС) No 702/2014 и Насоките за преглед на държавната помощ за рибарство и аквакултура (9).
 (6)
 Стандартните условия следва също така да включват минимален набор от изисквания по отношение на управлението, за да се гарантира доброто управление на финансовите инструменти, с цел да се предоставят по-подробни правила от включените в Регламент (ЕС) No 1303/2013.
 (7)
 С цел да се подпомогне растежът на МСП, въпреки неблагоприятстващата финансирането среда, заемите с поделяне на риска по портфейла („заеми с поделяне на риска“) са подходящ финансов инструмент. Заемът с поделяне на риска дава възможност на МСП да получават нови заеми при улеснен достъп до финансиране, правейки възможен финансовия принос и споделянето на кредитния риск от страна на финансовите посредници, като по този начин на МСП се предлагат повече финансови средства при преференциални условия от гледна точка на намаляване на лихвения процент и/или намаляване на обезпеченията.
 (8)
 Финансирането чрез заем с поделяне на риска може да бъде особено ефективен начин за подпомагане на МСП в контекста на ограничените налични средства или сравнително слабата склонност към поемане на риск от страна на финансовите посредници за определени сектори или видове МСП. В този контекст, стандартните условия са ефективен начин за преодоляване на тази неефективност на пазара.
 (9)
 С цел да се даде стимул на финансовите посредници да увеличат кредитирането за малките и средните предприятия, покрито с гаранции, финансирани от Съюза, ограничената портфейлна гаранция е подходящ финансов инструмент.
 (10)
 Ограничената портфейлна гаранция следва да запълни съществуващата празнота на пазара на дългови инструменти по отношение на нови заеми в подкрепа на МСП чрез осигуряване на защита от кредитен риск (под формата на ограничена портфейлна гаранция за първа загуба) с цел да се намалят специфичните трудности, пред които са изправени МСП при достъпа до финансиране, поради липсата на достатъчно обезпечение в комбинация със сравнително високия кредитен риск, който те представляват. За да се постигне очакваното въздействие, приносът на Съюза към ограничената портфейлна гаранция обаче не следва да замести еквивалентните гаранции, получавани от съответните финансови институции за същата цел съгласно съществуващите съюзни, национални и регионални финансови инструменти. В този контекст, стандартните условия са ефективен начин за преодоляване на тази неефективност на пазара.
 (11)
 С цел да се стимулира потенциалът за икономия на енергия, произтичащ от обновяването на жилищни сгради, заемът за обновяване е подходящ финансов инструмент.
 (12)
 Заемът за обновяване следва да е насочен главно към условията за дългосрочни, субсидирани заеми и първоначална техническа помощ и финансиране за собствениците на жилищни сгради за подготовка и осъществяване на проекти за обновяване на сгради. Това предполага също така съществуването на финансов пазар, на който банковите посредници са като цяло единственият източник на финансиране, и то когато това финансиране е или прекалено ниско (поради склонността към


text:
поемане на риск на посредника), с твърде кратък срок, прекалено оскъпено, или по друг начин неподходящо по отношение на дългосрочната възвръщаемост на финансираните проекти. Това, заедно с неефективната система за определяне и възлагане на строителните работи от името на собствениците на многофамилни сгради без да се изключва възможността за подкрепа на частните лица, представлява пазарна неефективност. В този контекст, стандартните условия са ефективен начин за преодоляване на тази неефективност на пазара.
 (13)
 Мерките, предвидени в настоящия регламент, са в съответствие със становището на Комитета за координация на европейските структурни и инвестиционни фондове,
 ПРИЕ НАСТОЯЩИЯ РЕГЛАМЕНТ:
 Член 1
 Предмет
 С настоящия регламент се определят правилата относно стандартните условия за следните финансови инструменти:
 а)
 заем с поделяне на риска по портфейла („заем с поделяне на риска“);
 б)
 ограничена портфейлна гаранция;
 в)
 заем за обновяване.
 Член 2
 Допълнителни условия
 Управляващите органи могат да включат и други условия, освен тези, които трябва да бъдат включени в споразумението за финансиране в съответствие с условията за избрания финансов инструмент, посочени в настоящия регламент.
 Член 3
 Спазване на правилата за държавната помощ при стандартните условия
 1. В случай на финансови инструменти, комбинирани с безвъзмездни средства за техническа подкрепа за крайните получатели, които се ползват от един от инструментите, тези безвъзмездни средства не надвишават 5 % от участието на европейските структурни и инвестиционни фондове в инструмента и се определят в зависимост от заключенията на предвидената в член 37 от Регламент (ЕС) No 1303/2013 предварителна оценка, която служи като основание за предоставянето на тези безвъзмездни средства.
 2. Органът, прилагащ финансовия инструмент (наричан по-долу „финансовият посредник“), управлява безвъзмездните средства за техническа помощ. Техническата подкрепа не обхваща дейностите, издръжката на които е покрита в рамките на разходите и таксите за управление, получени за управление на финансовия инструмент. Разходите, покрити от техническата помощ, не могат да представляват част от инвестицията, финансирана чрез заема по съответния финансов инструмент.
 Член 4
 Управление при стандартните условия
 1. Управляващият орган или, ако е приложимо, управителят на фонда на фондове, има свой представител в надзорния комитет или подобен вид структура за управление на финансовия инструмент.
 2. Управляващият орган не участва пряко в индивидуалните решения за инвестиции. В случай на фонд на фондове, управляващият орган единствено упражнява своята надзорна роля на равнище фонд на фондове, без да се намесва в индивидуалните решения на фонда на фондове.
 3. Финансовият инструмент има управленска структура, която дава възможност решения, отнасящи се до диверсификацията на кредитите и риска, да се вземат по прозрачен начин в съответствие със съответната пазарна практика.
 4. Управителят на фонда на фондове и финансовият посредник разполагат със структура на управление, която гарантира безпристрастността и независимостта на управителя на фонда на фондове или на финансовия посредник.
 Член 5
 Споразумение за финансиране при стандартните условия
 1. Управляващият орган писмено сключва споразумение за финансиране във връзка с приноса на програмите за финансовия инструмент, чиито условия са в съответствие с изискванията на приложение I.
 2. В споразумението за финансиране се съдържат под формата на приложения:
 а)
 предварителната оценка, която се изисква по силата на член 37 от Регламент (ЕС) No 1303/2013, която


text:
служи като основание за използването на финансовия инструмент;
 б)
 бизнес планът на финансовия инструмент, включително инвестиционната стратегия и описание на политиката по отношение на инвестициите, гаранциите или отпускането на заеми;
 в)
 описание на инструмента, което трябва да бъде приведено в съответствие с подробните стандартни условия на инструмента и в което трябва да се определят финансовите параметри на финансовите инструменти;
 г)
 образци на формуляри за докладване и мониторинг.
 Член 6
 Заем за обновяване
 1. Заемът за обновяване е под формата на заемен фонд, който се създава от финансов посредник със средства по програмата и участие на финансовия посредник в размер на най-малко 25 % от заемния фонд. Заемният фонд финансира портфейл от новоотпуснати заеми, с изключение на рефинансирането на съществуващи заеми.
 2. Заемът за обновяване отговаря на условията, посочени в приложение II.
 Член 7
 Ограничена портфейлна гаранция
 1. Ограничената портфейлна гаранция предоставя покритие на кредитния риск за всеки отделен заем до процент на гаранцията от максимум 80 %, за създаването на портфейл от нови заеми за малките и средните предприятия до максималния размер на загубата, обусловен от максималния процент на гаранцията, който не надвишава 25 % от експозицията на риск на равнище портфейл.
 2. Ограничената портфейлна гаранция отговаря на условията, посочени в приложение III.
 Член 8
 Заем за обновяване
 1. Заемът за обновяване се отпуска под формата на заемен фонд, който се създава от финансов посредник със средства по програмата и участие на финансовия посредник в размер на най-малко 15 % от заемния фонд. Заемният фонд финансира портфейл от новоотпуснати заеми, с изключение на рефинансирането на съществуващи заеми.
 2. Крайните получатели могат да бъдат физически или юридически лица, или независими специалисти, притежаващи помещения, както и администратори или други правни субекти, действащи от името и в полза на собственици, които въвеждат мерки за енергийна ефективност или за използване на енергия от възобновяеми източници, допустими съгласно Регламент (ЕС) No 1303/2013 и в рамките на помощта по програмата.
 3. Заемът за обновяване отговаря на условията, посочени в приложение IV.
 Член 9
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 11 септември 2014 година.
 За Комисията
 Председател
 José Manuel BARROSO
 (1) ОВ L 347, 20.12.2013 г., стр. 320.
 (2) Регламент (ЕС) No 1407/2013 на Комисията от 18 декември 2013 г. относно прилагането на членове 107 и 108 от Договора за функционирането на Европейския съюз към помощта de minimis (ОВ L 352, 24.12.2013 г., стр. 1).
 (3) Регламент (ЕС) No 1408/2013 на Комисията от 18 декември 2013 г. относно прилагането на членове 107 и 108 от Договора за функционирането на Европейския съюз към помощта de minimis в селскостопанския сектор (ОВ L 352, 24.12.2013 г., стр. 9).
 (4) Регламент (ЕС) No 651/2014 на Комисията от 17 юни 2014 г. за обявяване на някои категории помощи за съвместими с вътрешния пазар в приложение на членове 107 и 108 от Договора (ОВ L 187, 26.6.2014 г., стр. 1).
 (5)


text:
Регламент (ЕС) No 702/2014 на Комисията от 25 юни 2014 г. относно деклариране на някои категории помощи в секторите на селското и горското стопанство и в селските райони за съвместими с вътрешния пазар в приложение на членове 107 и 108 от Договора за функционирането на Европейския съюз (ОВ L 193, 1.7.2014 г., стр. 1).
 (6) Насоки относно държавните помощи за насърчаване на инвестициите в рисково финансиране (ОВ C 19, 22.1.2014 г., стр. 4).
 (7) Насоки за държавната помощ в секторите на селското и горското стопанство и в селските райони за периода 2014—2020 г. (ОВ C 204, 1.7.2014 г., стр. 1).
 (8) Регламент (ЕС) No 717/2014 на Комисията от 27.6.2014 г. относно прилагането на членове 107 и 108 от Договора за функционирането на Европейския съюз към помощта de minimis в сектора на рибарството и аквакултурите (ОВ L 190, 28.6.2014 г., стр. 45).
 (9) Насоки за преглед на държавната помощ за рибарство и аквакултура (ОВ C 84, 3.4.2008 г., стр. 10).
 ПРИЛОЖЕНИЕ I
 Съдържание с обяснителни бележки на споразумение за финансиране между управляващ орган и финансов посредник
 Съдържание:
 1.
 Преамбюл
 2.
 Определения
 3.
 Приложно поле и цел
 4.
 Цели на политиката и предварителна оценка
 5.
 Крайни получатели
 6.
 Финансово предимство и държавна помощ
 7.
 Политика по отношение на инвестициите, гаранциите или отпускането на заеми
 8.
 Дейности и операции
 9.
 Целеви резултати
 10.
 Роля и отговорност на финансовия посредник: поделяне на риска и приходите
 11.
 Управление и одит на финансовия инструмент
 12.
 Принос на програмата
 13.
 Плащания
 14.
 Управление на сметки
 15.
 Административни разходи
 16.
 Продължителност и допустимост на разходите при приключване
 17.
 Повторно използване на ресурсите, изплатени от управляващия орган (включително лихвите)
 18.
 Капитализиране на лихвени субсидии, субсидии за гаранционни такси (ако е приложимо)
 19.
 Управление на финансовия инструмент
 20.
 Конфликти на интереси
 21.
 Докладване и мониторинг
 22.
 Оценка
 23.
 Публичност и прозрачност
 24.
 Изключителни права
 25.
 Уреждане на спорове
 26.
 Поверителност
 27.
 Изменение на споразумението и прехвърляне на права и задължения
 1. ПРЕАМБЮЛ
 Наименование на държавата/региона
 Идентифициране на управляващия орган
 Номер на единния идентификационен код (CCI) на програмата
 Наименование на свързаната програма
 Съответен раздел на програмата, отнасящ се до финансовия инструмент
 Наименование на ЕСИ фонда
 Определяне на приоритетната ос
 Региони, в които финансовият инструмент се изпълнява (на ниво NUTS или друго)
 Сума, отпусната за финансовия инструмент от управляващия орган
 Сума от ЕСИ фонда
 Сума в рамките на националния публичен принос (публичен принос на програмата)
 Сума в рамките на националния частен принос (частен принос на програмата)
 Сума в рамките на публичния и частен принос на национално равнище извън приноса на програмата
 Очаквана начална дата на финансовия инструмент
 Крайна дата на финансовия инструмент
 Информация за контакт при комуникация между страните
 Цел на споразумението
 2. ОПРЕДЕЛЕНИЯ
 3. ПРИЛОЖНО ПОЛЕ И ЦЕЛ
 Описание на финансовия инструмент, включително инвестиционната му стратегия или политика, както и на вида на подкрепата, която се предоставя.
 4. ЦЕЛИ НА ПОЛИТИКАТА И ПРЕДВАРИТЕЛНА ОЦЕНКА
 Критериите за допустимост на финансови посредници, ако е приложимо, както и допълнителните оперативни изисквания за транспониране на целите на политиката на инструмента, финансовите продукти, които ще се


text:
предлагат, целевите крайни получатели и предвиденото комбиниране с безвъзмездни средства.
 5. КРАЙНИ ПОЛУЧАТЕЛИ
 Идентифициране и допустимост на крайните получатели (целева група) по финансовия инструмент.
 6. ФИНАНСОВО ПРЕДИМСТВО И ДЪРЖАВНА ПОМОЩ
 Оценка на финансовото предимство от публичния принос на програмата и привеждане в съответствие с правилата за държавната помощ.
 7. ПОЛИТИКА ПО ОТНОШЕНИЕ НА ИНВЕСТИЦИИТЕ, ГАРАНЦИИТЕ ИЛИ ОТПУСКАНЕТО НА ЗАЕМИ
 Разпоредби относно политиката по отношение на инвестициите, гаранциите или отпускането на заеми, особено по отношение на диверсификацията на портфейла (риск, сектори, географски зони, размер) и съществуващия портфейл на финансовия посредник.
 8. ДЕЙНОСТИ И ОПЕРАЦИИ
 Бизнес план или равностоен документ за прилагане на финансовия инструмент, включително очакван лостов ефект, по член 37, параграф 2, буква в) от Регламент (ЕС) No 1303/2013.
 Определение на допустимите дейности.
 Ясно определение на възложените дейности и на техните граници, по-специално що се отнася до изменението на дейностите и управлението на портфейла (загуби и неизпълнение, процес на възстановяване).
 9. ЦЕЛЕВИ РЕЗУЛТАТИ
 Определения на дейностите, резултатите и показателите за въздействието, свързани с измерването на базовата стойност и очакваните цели.
 Целевите резултати, които въпросният финансов инструмент се очаква да постигне, за да допринесе за осъществяването на конкретните цели и резултати по съответния приоритет или мярка. Списък на показателите в съответствие с оперативната програма и член 46 от Регламент (ЕС) No 1303/2013.
 10. РОЛЯ И ОТГОВОРНОСТ НА ФИНАНСОВИЯ ПОСРЕДНИК: ПОДЕЛЯНЕ НА РИСКА И ПРИХОДИТЕ
 Идентификация и разпоредби относно отговорността на финансовия посредник и на други субекти, участващи в изпълнението на финансовия инструмент.
 Обяснение на оценката на риска и поделянето на риска и приходите от различните страни.
 Разпоредби в съответствие с член 6 от Делегиран регламент (ЕС) No 480/2014 на Комисията (1) по отношение на ролята, задълженията и отговорностите на организациите, прилагащи финансовите инструменти.
 11. УПРАВЛЕНИЕ И ОДИТ НА ФИНАНСОВИЯ ИНСТРУМЕНТ
 Относими разпоредби в съответствие с член 9 от Делегиран регламент (ЕС) No 480/2014 по отношение на управлението и контрола на финансовите инструменти.
 Разпоредби относно изискванията във връзка с одита, като например минималните изисквания за документацията, която следва да се води на равнище финансов посредник (и на равнище фонд на фондове), както и относно изискванията по отношение на воденето на отделна отчетност за различните форми на подкрепа в съответствие с член 37, параграфи 7 и 8 от Регламент (ЕС) No 1303/2013 (ако е приложимо), включително разпоредби и изисквания във връзка с достъпа на одитните органи на държавата членка, одитните органи на Комисията и Европейската сметна палата до документи, за да се осигури ясна одитна следа в съответствие с член 40 от Регламент (ЕС) No 1303/2013.
 Разпоредби, осигуряващи спазването от страна на одитния орган на насоките във връзка с методологията на одита, контролния списък и наличността на документите.
 12. ПРИНОС НА ПРОГРАМАТА
 Разпоредби в съответствие с член 38, параграф 10 от Регламент (ЕС) No 1303/2013 по отношение на условията за прехвърляне и управление на приноса на програмата.
 Когато е целесъобразно, разпоредби относно рамка на условията за приноса от Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и бъдещия Фонд за морско дело и


text:
рибарство.
 13. ПЛАЩАНИЯ
 Изискванията и процедурите за управление на плащанията на траншове, като се зачитат таваните, посочени в член 41 от Регламент (ЕС) No 1303/2013, както и за прогнозиране на потоците от сделки.
 Условията за евентуалното оттегляне на публичния принос на програмата към финансовия инструмент.
 Правилата относно разходооправдателните документи, необходими за обосноваване на плащанията от управляващия орган към финансовия посредник.
 Условията, при които плащанията от управляващия орган към финансовия посредник трябва да се спрат или да се прекъснат.
 14. УПРАВЛЕНИЕ НА СМЕТКИ
 Подробности за сметките, включително, ако е приложимо, изискванията за доверително/отделно счетоводство, посочени в член 38, параграф 6 от Регламент (ЕС) No 1303/2013.
 Разпоредби, в които се обяснява как се управлява сметката на финансовия инструмент. Включително условията за използване на банковите сметки: риск от насрещната страна (ако е приложимо), допустими касови операции, отговорности на съответните страни, корективни действия в случай на прекалено големи салда по доверителните сметки, водене на документация и докладване.
 15. АДМИНИСТРАТИВНИ РАЗХОДИ
 Разпоредби относно възнаграждението на финансовия посредник и изчисляването и плащането на разходите и таксите за управление на финансовия посредник в съответствие с членове 12 и 13 от Делегиран регламент (ЕС) No 480/2014.
 Разпоредбата трябва да включва максималната приложима ставка и референтните суми за изчисляване.
 16. ПРОДЪЛЖИТЕЛНОСТ И ДОПУСТИМОСТ НА РАЗХОДИТЕ ПРИ ПРИКЛЮЧВАНЕ
 Дата на влизане в сила на споразумението.
 Датите, определящи срока за изпълнение на финансовия инструмент и периода на допустимост.
 Разпоредби относно възможността за удължаване и прекратяване на публичния принос на програмата към финансовия посредник във връзка с финансовия инструмент, включително условията за предсрочно прекратяване или оттегляне на приноса от програмата, стратегиите за прекратяване и приключването на финансовите инструменти (включително фонда на фондове, ако е приложимо).
 Разпоредби относно допустимите разходи при приключване на програмата в съответствие с член 42 от Регламент (ЕС) No 1303/2013.
 17. ПОВТОРНО ИЗПОЛЗВАНЕ НА РЕСУРСИТЕ, ИЗПЛАТЕНИ ОТ УПРАВЛЯВАЩИЯ ОРГАН (ВКЛЮЧИТЕЛНО ЛИХВИТЕ)
 Разпоредби относно повторното използване на ресурси, изплатени от управляващия орган.
 Изисквания и процедури за управление на лихви и други печалби, които могат да бъдат отнесени към подкрепата от европейските структурни и инвестиционни фондове в съответствие с член 43 от Регламент (ЕС) No 1303/2013.
 Разпоредби относно повторното използване на ресурси, които могат да бъдат отнесени към подкрепата от европейските структурни и инвестиционни фондове, до края на срока на допустимост в съответствие с член 44 от Регламент (ЕС) No 1303/2013.
 Разпоредби във връзка с използването на ресурси, които могат да бъдат отнесени към подкрепата от европейските структурни и инвестиционни фондове, след края на срока на допустимост в съответствие с член 45 от Регламент (ЕС) No 1303/2013.
 18. КАПИТАЛИЗИРАНЕ НА ЛИХВЕНИ СУБСИДИИ, СУБСИДИИ ЗА ГАРАНЦИОННИ ТАКСИ (АКО Е ПРИЛОЖИМО)
 Разпоредби в съответствие с член 11 от Делегиран регламент (ЕС) No 480/2014, посочени в член 42, параграф 1 от Регламент (ЕС) No 1303/2013, за капитализиране на годишни вноски за лихвени субсидии и субсидии за гаранционни такси.
 19. УПРАВЛЕНИЕ НА ФИНАНСОВИЯ ИНСТРУМЕНТ
 Разпоредби, описващи подходяща структура на управление на финансовия инструмент, за да се гарантира, че решенията, отнасящи се до заеми/гаранции/инвестиции, оттегляне на инвестициите и диверсификация на риска, се изпълняват в съответствие с


text:
приложимите правни изисквания и пазарни стандарти.
 Разпоредби относно инвестиционния съвет на финансовия инструмент (неговата роля, независимост и съответните критерии).
 20. КОНФЛИКТИ НА ИНТЕРЕСИ
 Необходимо е да бъдат въведени ясни процедури за справяне с конфликтите на интереси.
 21. ДОКЛАДВАНЕ И МОНИТОРИНГ
 Разпоредби за мониторинг на изпълнението на инвестициите и потоците от сделки, включително докладване от финансовия посредник пред фонда на фондове и/или управляващия орган, за да се гарантира спазването на член 46 от Регламент (ЕС) No 1303/2013 и на правилата за държавната помощ.
 Правила за докладване пред управляващия орган относно хода на изпълнението на задачите, за докладване на резултатите и нередностите, както и на предприетите корективни мерки.
 22. ОЦЕНКА
 Условия и договорености за оценка на финансовия инструмент.
 23. ПУБЛИЧНОСТ И ПРОЗРАЧНОСТ
 Разпоредби относно видимостта на финансирането, предоставено от Съюза в съответствие с приложение XII към Регламент (ЕС) No 1303/2013.
 Разпоредби, които гарантират достъп до информация за крайните получатели.
 24. ИЗКЛЮЧИТЕЛНИ ПРАВА
 Разпоредбите, с които се установяват условията, при които на управителя на фонда на фондове или на финансовия посредник е разрешено да започне нов инвестиционен механизъм.
 25. УРЕЖДАНЕ НА СПОРОВЕ
 Разпоредби за уреждане на спорове.
 26. ПОВЕРИТЕЛНОСТ
 Разпоредби, които определят елементите на финансовия инструмент, обхванати от клаузите за поверителност. Всички други данни се считат за обществено достъпни.
 Задълженията за поверителност, поети като част от настоящото споразумение, не възпрепятстват надлежното докладване на инвеститорите, включително тези, които предоставят публични средства.
 27. ИЗМЕНЕНИЕ НА СПОРАЗУМЕНИЕТО И ПРЕХВЪРЛЯНЕ НА ПРАВА И ЗАДЪЛЖЕНИЯ
 Разпоредби за определяне на обхвата и условията за евентуално изменение и прекратяване на споразумението.
 Разпоредби, забраняващи на финансовия посредник да прехвърля право или задължение без предварителното разрешение на управляващия орган.
 ПРИЛОЖЕНИЕ A
 :
 предварителна оценка, изисквана съгласно член 37 от Регламент (ЕС) No 1303/2013, която босновава прилагането на финансовия инструмент.
 ПРИЛОЖЕНИЕ Б
 :
 бизнес план на финансовия инструмент, включително инвестиционна стратегия и описание на политиката по отношение на инвестициите, гаранциите или отпускането на заеми.
 ПРИЛОЖЕНИЕ В
 :
 описание на инструмента, което трябва да бъде съгласувано с подробните стандартни условия на инструмента и в което трябва да се определят финансовите параметри на финансовите инструменти.
 ПРИЛОЖЕНИЕ Г
 :
 образци на формуляри за мониторинг и докладване.
 (1) Делегиран регламент (ЕС) No 480/2014 на Комисията от 3 март 2014 г. за допълнение на Регламент (ЕС) No 1303/2013 на Европейския парламент и на Съвета за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство (ОВ L 138, 13.5.2014 г., стр. 5).
 ПРИЛОЖЕНИЕ II
 Заем за МСП, основан на модел на заем с поделяне на риска по портфейла (заем с поделяне на риска)
 Схематично представяне на заем с поделяне на риска
 Структура на финансовия инструмент
 Заемът с поделяне на риска (заемът с ПР или финансовият инструмент) представлява заемен фонд, който трябва да бъде създаден от финансовия посредник с принос от програмата и


text:
от финансовия посредник, за да финансира портфейл от нови заеми, като се изключва рефинансирането на съществуващи заеми.
 Заемът с поделяне на риска се предоставя в рамките на операция, която е част от приоритетната ос, определена в съответната програма, съфинансирана от дадения ЕСИ фонд, и определена в контекста на предварителната оценка, изисквана съгласно член 37 от Регламент (ЕС) No 1303/2013.
 Цел на инструмента
 Целта на инструмента е да:
 1.
 комбинира ресурсите на програмата на ЕСИ фондовете и финансовия посредник с цел да се подкрепи финансирането на МСП, както е посочено в член 37, параграф 4 от Регламент (ЕС) No 1303/2013, и да
 2.
 предостави на МСП улеснен достъп до финансиране чрез предоставяне на финансов принос на финансовия посредник и чрез поделяне на кредитния риск, което позволява да се предложат на МСП повече средства при преференциални условия от гледна точка на намаление на лихвения процент и, ако е уместно, намаление на обезпеченията.
 Приносът от програмата на ЕСИ фондовете за финансовия посредник не измества финансирането, предоставяно от други частни или публични инвеститори.
 Програмата на ЕСИ фондовете предоставя финансиране на финансовия посредник, за да се създаде портфейл от нови заеми за МСП, и успоредно с това участва — за всеки отделен заем — в задълженията по загубите/неизпълнението и събиранията по заемите на МСП в този портфейл, при това в рамките на приноса като дял от инструмента.
 В случай че структурата е фонд на фондове, този фонд на фондове прехвърля приноса от програмата на ЕСИ фондовете на финансовия посредник.
 В допълнение към приноса от програмата на ЕСИ фонда, фондът на фондове може да предостави собствените си ресурси, които са комбинирани с ресурсите на финансовия посредник. В този случай фондът на фондове поема пропорционалната част при поделянето на риска между различните видове принос в портфейла от заеми. Правилата за държавната помощ трябва да се спазват, ако ресурсите, предоставени от фонда на фондове, са държавни ресурси.
 Участие на държавната помощ
 Заемът с поделяне на риска е замислен като инструмент без държавна помощ, т.е. съответстващото на пазарните изисквания възнаграждение за финансовия посредник, пълното прехвърляне на финансовото предимство от страна на финансовия посредник на крайните получатели, както и финансирането, предоставяно на крайните получатели, следва да са в съответствие с разпоредбите на приложимия Регламент за помощта de minimis.
 а) помощ на равнището на финансовия посредник и фонда на фондове се изключва, когато:
 1.
 финансовият посредник и управляващият орган или фондът на фондове поемат по всяко време загубите и печалбите пропорционално на своя принос, а финансовият посредник има икономически значимо участие в заема с поделяне на риска, и
 2.
 възнаграждението (т.е. разходите и/или таксите за управление) на финансовия посредник и фонда на фондове отразява актуалното пазарно възнаграждение при съпоставими ситуации, какъвто е случаят, когато последният е избран чрез открита, прозрачна, недискриминационна и обективна процедура за подбор, или ако възнаграждението е в съответствие с членове 12 и 13 от Делегиран регламент (ЕС) No 480/2014 и никакви други предимства не са предоставени от държавата. В случаите, когато фондът на фондове само прехвърля приноса на ЕСИ фондовете на финансовия посредник и неговата задача е


text:
от обществен интерес, съответно няма търговска дейност при изпълнение на мярката, нито съинвестира със собствени ресурси, то той не се счита за бенефициер на помощ — достатъчно е фондът на фондове да не получава свръхкомпенсация, и
 3.
 финансовото предимство на публичния принос на програмата към инструмента изцяло се прехвърля на крайните получатели под формата на намаление на лихвения процент. При подбора на финансовия посредник, управляващият орган, в съответствие с член 7, параграф 2 от Делегиран регламент (ЕС) No 480/2014, оценява ценовата политика и методиката за прехвърляне на финансовото предимство на крайните получатели.
 Когато финансовият посредник не прехвърля изцяло финансовото предимство на крайните получатели, неизплатеният публичен принос се прехвърля обратно на управляващия орган.
 б) на равнището на МСП:
 На равнището на МСП заемът е в съответствие с правилата за помощта de minimis.
 За всеки заем, включен в портфейла, финансовият посредник изчислява брутния еквивалент на безвъзмездната помощ (БЕБП), като използва следната методика на изчисляване:
 Изчисляване на БЕБП = номиналната сума на заема (в евро) × (разходи за финансиране (стандартна практика) + стойност на риска (стандартна практика) – всички такси, начислявани от управляващия орган върху приноса от програмата към финансовия посредник) × среднопретеглена продължителност на заема (години) × процент на поделяне на риска.
 Когато БЕБП се изчислява по горепосочената формула за целите на заема с поделяне на риска, изискването, предвидено в член 4 от Регламента за помощта de minimis
 (1), се счита за изпълнено. Не съществува минимално изискване за обезпечение.
 Механизъм за проверка гарантира, че БЕБП, изчислен по горепосочената формула, е не по-нисък от БЕБП, изчислен съгласно член 4, параграф 3, буква в) от Регламента за помощта de minimis.
 Общият размер на помощта, изчислен с БЕБП, не може да бъде над 200 000 EUR за фискален период от 3 години, като се взема предвид правилото за натрупването за крайните получатели, предвидено в Регламента за помощта de minimis.
 Безвъзмездните средства под формата на техническа подкрепа или други безвъзмездни средства, предоставени на крайния получател, се натрупват с изчисления брутен еквивалент на безвъзмездна помощ.
 По отношение на МСП в сектора на рибарството и аквакултурите помощта е в съответствие със съответните правила на Регламента за помощта de minimis в сектора на рибарството.
 За дейностите, подкрепяни от ЕЗФРСР, се прилагат общите правила.
 Политика за отпускане на заеми
 а) изплащане от управляващия орган или фонда на фондове към финансовия посредник:
 След подписването на споразумение за финансиране между управляващия орган и фонда на фондове или финансовия посредник, съответният управляващ орган прехвърля публичния принос от програмата на фонда на фондове или на финансовия посредник, при което приносът се внася в специален фонд за заеми с поделяне на риска. Прехвърлянето се извършва на траншове, като се спазват таваните, предвидени в член 41 от Регламент (ЕС) No 1303/2013.
 Целевият обем за отпускане на заеми и обхватът на лихвения процент се потвърждават в рамките на предварителната оценка в съответствие с член 37 от Регламент (ЕС) No 1303/2013 и се вземат под внимание, за да се определи естеството на инструмента (револвиращ или нереволвиращ инструмент).
 б) създаване на портфейл от нови заеми:
 От финансовия посредник се